KIRJALLINEN KYSYMYS E-3286/00

esittäjä(t): Cristiana Muscardini (UEN) ja Gianfranco Fini (UEN) komissiolle

(25. lokakuuta 2000)

Aihe: Pedofilian torjunta

Pedofilia on saavuttanut vakavat ja huolestuttavat mittasuhteet, ja tilanne on pahentunut Internetin käytön myötä, sillä Internetin asianmukaista käyttöä koskevia sääntöjä ei vielä ole.

On käynyt ilmi, että www.unioneuropea.com on todellakin yksi lukemattomista pornografisista www-sivustoista, joka käyttää virallista verkkoaluetunnusta.

Mihin toimiin komissio aikoo ryhtyä estääkseen EU:n virallisten verkkoaluetunnusten väärinkäytön?

Miten komission mielestä alaikäisiä voidaan suojella silloin kun rikollisjärjestöt käyttävät EU:n virallisia verkkoaluetunnuksia pedofiilisen ja pornografisen materiaalin julkaisemiseen?

Eikö komission mielestä olisi syytä sisällyttää EU: toimielinten sähköpostijärjestelmään maininta, jossa korostetaan Internetin välityksellä tapahtuvan pedofiilisen materiaalin levityksen vastustamista?

António Vitorinon komission puolesta antama vastaus

(17. tammikuuta 2001)

Komissio on pitkään ollut huolissaan pedofiilisten kuvien, ennen kaikkea lapsipornon levittämisestä Internetissä. Levittämisen estämiseksi komissio on ehdottanut monivuotista yhteisön toimintasuunnitelmaa Internetin käyttöturvallisuuden parantamiseksi maailmanlaajuisten verkkojen laitonta ja haitallista sisältöä torjumalla(1). Neuvosto ja parlamentti hyväksyivät suunnitelman 25. tammikuuta 1999. Toimintasuunnitelmalla vahvistetaan neljää alaa: eurooppalainen vihjelinjajärjestelmä, alan itsesääntelyjärjestelmät, suodatintyökalut ja luokittelujärjestelmät sekä tiedotus. Lisäksi jäsenvaltiot ovat sitoutuneet luomaan sääntelykehyksen noudattaakseen 24 päivänä syyskuuta 1998 annettua neuvoston suositusta 98/560/EY Euroopan audiovisuaalisia ja tietopalveluja tuottavien yritysten kilpailukyvyn parantamisesta edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle(2).

Komissio on hyvin tietoinen väärinkäsityksistä ja väärinkäytöksistä, jollaisia voi syntyä, kun näennäisesti unionia edustavia sivustoja kuten www.unioneuropea.comia käytetään kuvatulla tavalla. Komission käsityksen mukaan tässä sivustossa ei ole enää pornografista aineistoa, kun siitä vastaavalle yritykselle esitettiin valitus asiasta.

Kyseinen sivusto ei ole yhteisön virallinen sivusto. Komissio on valmis ryhtymään tarvittaviin toimenpiteisiin pitääkseen kiinni oikeuksistaan. Komissio on myös osallistunut aktiivisesti tällaisia ongelmia käsittelevään kansainväliseen toimintaan sellaisten järjestöjen kuten ICANN (International corporation for assigned names and numbers) ja WIPO (World Intellectual Property Organisation) puitteissa. Ne ovat lähteneet liikkeelle tavaramerkkiongelmista, mutta käsittelevät nyttemmin myös muunlaisia nimiongelmia kuten henkilöiden ja maantieteellisiin nimiin liittyviä ongelmia. Komissio tulee ehdottamaan ensi vuonna käyttöönotettavan.eu -osoitteiden käyttöä koskevia toimintasääntöjä mainitunlaisten väärinkäytösten estämiseksi.

Vastuu laittomien sisältöjen torjuntatoimista on ensi kädessä jäsenvaltion poliisilla ja oikeusviranomaisilla, riippumatta siitä viitataanko sivustolla erikseen unioniin tai ei. Aikuisille tarkoitettua pornoa, johon lasten ei tule päästä käsiksi, koskee vastauksen ensimmäinen kappale. Komissio on hiljan tehnyt neuvostolle ehdotuksen puitepäätökseksi määräyksistä, joilla lähennetään jäsenvaltioiden lainsäädäntöä ja seuraamusjärjestelmiä lasten seksuaalisen hyväksikäytön estämiseksi, erityisesti Internetissä esiintyvän lapsipornon osalta. Näin se pyrkii varmistamaan, että jäsenvaltioilla on käytössään riittävän tehokkaat seuraamukset lapsipornon levittämisen estämiseksi Internetissä.

Komissio on jo julkaissut verkossa ensimmäisessä kappaleessa mainittuun toimintasuunnitelmaan liittyviä asiakirjoja mm. alaikäisille sopivien sivustojen luokittelusta ja suodattamisesta.

(1) EYVL L 33, 6.2.1999.

(2) EYVL L 270, 7.10.1998.